- I går aftes var jeg ude for noget meget ubehageligt. Sådan starter borgmester i Rebild Kommune, Jesper Greth, et opslag på Facebook, om hvordan han og hans familie onsdag aften blev udsat for chikane, da de var på vej i seng. Noget, der måske kan være et kanonslag, blev affyret i carporten og bilen blev udsat for hærværk, oplyser borgmesteren. Efterlyser vidner Jesper Greth anmeldte selv episoden til politiet, som rykkede ud og gennemgik gerningsstedet, ligesom de kørte rundt i området - dog uden at finde gerningsmændene. Vicepolitidirektør Anders Uhrskov bekræfter, at der er affyret noget, som kan være et kanonslag. Derudover opfordrer han vidner til at kontakte politiet. - Vi vil gerne høre fra folk, der har set noget i den sydvestlige del af Støvring omkring klokken 22.50 eller folk, der bor i området og har videoovervågning, siger Anders Uhrskov. Politisk motiv? Jesper Greth skriver selv på Facebook, at han håber, episoden ikke var politisk motiveret, men han er klar over, at beslutningerne omkring årets budget i byrådet har været genstand for voldsom debat. Hos politiet udelukker de heller ikke et politisk motiv. - Det kan være et politisk motiv. Vi holder sporet åbent, men det er for tidligt at lægge sig fast på. Der er muligheden for, at der er tale om alvorlige drengestreger, siger Anders Uhrskov.

Referat:
Jesper Greth (V) blev onsdag aften udsat for hærværk og chikane i eget hjem. Politiet efterlyser vidner i det sydvestlige Støvring.